Anne Sulling

Anne Sulling (sündinud 12. oktoobril 1976) on Eesti poliitik ja riigiametnik, XIII Riigikogu liige. Ta oli Taavi Rõivase esimese valitsuse väliskaubandus- ja ettevõtlusminister..

1997. aastal lõpetas Sulling majanduse ja prantsuse õpingute erialal Smith College'i USA-s ning 1999. aastal sai ta magistrikraadi rahvusvahelises majanduses ja rahanduses Pariisi Dauphine'i Ülikoolis Prantsusmaal.

Sulling on tegelenud Eesti CO2 saastekvoodi müügiga Keskkonnainvesteeringute Keskuses ning juhtinud Eesti eurole ülemineku projekti Rahandusministeeriumis. Samuti on ta töötanud peaministri nõunikuna ja olnud ametis Swedbankis ja Nelja Energia OÜs.

2014. aasta märtsis nimetas president Sullingu väliskaubandus- ja ettevõtlusministriks.
Alates märtsist 2014 kuulub ta Eesti Reformierakonda. 24. maist 2015 kuulub ta ühtlasi Reformierakonna juhatusse.

Ta kandideeris 2015. aasta Riigikogu valimistel  valimisringkonnas nr 10, sai 4197 häält ning osutus valituks ringkonnamandaadiga. 

Ta on kardiokirurg Toomas Sullingu tütar.

Tunnustus 
 2011 – Anne Sulling kui "Eesti euroalaga liitumisele kaasaaitaja" pälvis Valgetähe IV klassi teenetemärgi
 2011 – Postimehe aasta inimene koos Hannu Lambiga Eesti kasutamata CO2 saastekvoodi müügi korraldamise eest

Viited

Välislingid
 Sirje Rank: "Anne Sulling: euro on minu teema" ÄP, 15.04.2005
 Priit Pullerits: "Anne Sulling ja Hannu Lamp - rekordilised rahatekitajad" Postimees 19. veebruar 2011
 "Väliskaubanduse ministriks saab Anne Sulling" ERR 24.03.2014
 "Sulling: mul ei olnud plaani poliitikasse siirduda" ERR 24.03.2014

Eesti poliitikud
Eesti riigiametnikud
XIII Riigikogu liikmed
Valgetähe IV klassi teenetemärgi kavalerid
Sündinud 1976